देहायानो धोन। जाय देहाखौ नोजोर लाखिगोन, बियो गोबां फिसा-फिसौ बेमार-आजारनिफ्राय रैखा मोनो । बिदिनो आथिखालाव देहाखौ मोजाङै लाखिनो साफ्रोमबो सुबुङा सांग्रां जानायखौ नुनो मोनसै। खायसेया फुङावनो सिखारनानै थाबायनाय आरो खायसेया ब्याम खालामनानै गावनि देहाखौ मोजाङै लाखिनो नाजानाय नुनो मोनो। बेल’ नङा खायसे सुबुंफोरा जानायनि सायावबो जोबोर सांग्रां जानाय नुनो मोननाय जायो। बे बेलायाव गुबुन हारिनि सुबुंफोरजों समान-समान बर’ सुबुंफोराबो जोबोर सांग्रां जानाय नुनो मोनो । आथिखालाव बर’ आइजोफोरा नखराव ओंखाम संनायनि अनगायै गावनि देहाखौ मोजाङै लाखिनो सानफ्रोमबो जानाय-लोंनायफोरनि सायाव जोबोर सांग्रां। बेल’ नङा बिसोर बादि आइजोफोरा फुङाव सिखारनानै लामायाव थाबायनाय आरो ब्याम खालामनानै देहाखौ फ्राद लाखिनो नाजायो। आरो सासे बर’ आइजोया गावनि महरखौ मोजाङै लाखिनो सम-सम बिउटि पार्लार बायदियाव हाबनायावबो खम नङा। मा समाव मा जानांगौ बेसे बिबांनि मुवा जानांगौ बिनि सायावबो फारिलाइ लिरनानै लानायबो नुयो। मोदोम गेदेर, मेजेम बर्हा जायोब्ला थानाय-जानायफोराव उसुबिदा जानायजों लोगोसे गाननाय-जोमनायनि जि-जोम लुबैनाय बादि मोना होननानै नांगौनिख्रुइ खम आदार जायो आरो देहाखौ फिद लाखिनो नाजानाय नुनो मोनो। बेनि अनगायैबो फरायसालि-फरायसालिमाफोराव फरायनाय समाव सिख्लाफोरा गावनि देहाखौ मोजाङै लाखिनो थाखाय नांगौ बिबांनि आदार जायाबालानो फास्ट फुड जानानै देहाखौ स्लिम बडि लाखिनाय नुनो मोनो। बिदि खम आदार जानायनि थाखाय सम-सम सिख्लाफोरा पेनटेक जानानै देहाफाहामसालियाव देहा फाहामथाइ लानो गोनां जानायबो नुनो मोनो। दानि जाखांफुनाय सिख्लाफोरा गावनि देहाखौ मोजाङै लाखिनो थाखाय मारसेलार आर्टफोर लानानै देहाखौ गोगगो लाखियो। बेजों लोगोसे मा फिथाइ-सामथाइ जायोब्ला देहाखौ मोजाङै लाखिनो हायो बिनि सायावबो बायदि बिजाबफोर फरायनानै मिथिनानै लानाय नुनो मोनसै बर’ आइजोफोरखौ। बेल’ नङा खायसे बर’ आइजोफोरा गावनि देहाखौ मोजाङै लाखिनो थाखाय गावनि बारि-बागानाव बिबार,मैगं-थायगंनि आबाद खालामनायनि मुङाव खदालजों जावख्रुब-जावख्राब खालामनानै देहाखौ मोजाङै लाखिनाय नुनो मोनो। बिफोरबादि खालामनानै बर’ आइजोफोरा गुबुन हारिनि आइजोफोर बादि गावनि देहाखौ मोजाङै लाखिनाय रोंनाय नुनो मोनो । जियानो जाया मानो गावनि देहाखौ गोगगो लाखिनो थाखाय गावनो सांग्रां जानांगौ।